Теодор Траянов
Към нощта

chitanka.info

О, нощ на плач и радост,

о, нощ — великолепие.

Съзвучието търся

със твоя звезден мир!

Желания свещени,

блуждения нелепи

над моя сън се трупат

за гробен алчен пир!

Днес пролетната песен

заглъхна и застина,

неразгадан остана

последният обет,

а там — звезда далечна,

из млъкнала пустиня,

тъй странно ме поглежда,

в забрава, без привет!

Тук нека сълзи капят

по твойто бледно рамо,

до дъно днес изпивам

последната лъжа!

Води ме, нощ на радост,

на гибелта към храма,

прощавай! — да пришепна

на мъртвата душа!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.